3. การประกอบธุรกิจของแต่ละสายผลิตภัณฑ์

ลักษณะการประกอบธุรกิจของบริษัท และนโยบายการดำเนินงานของบริษัท

3.1 ลักษณะการประกอบธุรกิจ

ภัทรลิสซิ่ง ประกอบกิจการจัดหาทรัพย์สินให้กับผู้ประกอบการที่เป็นนิติบุคคลในรูปแบบลิสซิ่ง
(Leasing) คือ การให้ “เช่า” ในลักษณะสัญญาเช่าดำเนินงาน (Operating Lease)
โดยมุ่งเน้นให้เช่าทรัพย์สินประเภทยานพาหนะเป็นส่วนใหญ่ อาทิ รถยนต์สำหรับผู้บริหาร
รถยนต์ส่วนกลางประจำสำนักงาน รถยนต์บริการให้เช่าช่วง และรถยนต์เพื่อการพาณิชย์อื่นๆ เป็นต้น
นอกจากนี้ ยังให้เช่าทรัพย์สิน ประเภท เครื่องจักร คอมพิวเตอร์ และอุปกรณ์ทั่วไป
โดยมีอายุสัญญาเช่าตั้งแต่ 3 ปีขึ้นไป

ภัทรลิสซิ่ง
ให้บริการด้วยบุคลากรที่มากประสบการณ์พร้อมจะให้คำปรึกษาและจัดแผนการใช้ยานพาหนะที่เหมาะสมสำหรับทุกองค์กร
อีกทั้งมีการวางแผนปรับปรุงและพัฒนาธุรกิจอย่างต่อเนื่อง เพื่อเป็นการสร้างมาตรฐานใหม่
ให้แก่ธุรกิจลิสซิ่งในประเทศไทย

3.2 ลักษณะผลิตภัณฑ์และการให้บริการ

• PHATRA FLEET LEASING (PFL):

  ได้แก่ การบริการให้”เช่า” ยานพาหนะ ประเภท รถยนต์นั่ง และรถยนต์เพื่อการพาณิชย์
  ภายใต้สัญญาเช่าแบบดำเนินงาน (Operating Lease) ที่พร้อมให้คำแนะนำ
  และหาแนวทางบริการต่างๆที่ตรงความต้องการใช้รถยนต์ของผู้เช่ามากที่สุด
  โดยใช้หลักบริหารจัดการยานพาหนะจำนวนมากเพื่อให้เกิดการประหยัดต่อขนาด (Economy of
  Scale) ในด้าน การจัดหารถยนต์จาก Supplier และ การดูแลรักษาและซ่อมบำรุง เป็นต้น
  PFL
  ช่วยให้ลูกค้าใช้ยานพาหนะอย่างมีประสิทธิภาพและลดภาระค่าใช้จ่ายที่ไม่จำเป็นทั้งที่มองเห็นและมองไม่เห็น

• PHATRA COMMERCIAL LEASING (PCL):

  ได้แก่ การจัดการบริการให้”เช่า” ทรัพย์สินทุกประเภท ไม่ว่าจะเป็นเครื่องจักรอุปกรณ์การผลิต
  โดยเพิ่มบริการด้านการเงินแก่ลูกค้า ให้สามารถวางแผนการผ่อนชำระได้ PCL
  ซึ่งสัญญาเช่าทางการเงิน (Finance Lease) ของบริษัทส่วนใหญ่จะเป็นการบริการประเภท
  PCL

• PHATRA AIRCRAFT LEASING (PAL):

  เป็นรูปแบบการให้บริการเช่าเครื่องบินโดยสารขนาดเล็ก 4-12 ที่นั่ง ประเภท Business
  Jet, Turbo Prop และ Piston ทั้งในรูปแบบ Finance Lease และ Operating Lease
  ครอบคลุมการใช้งานทั้งเพื่อการ ท่องเที่ยว ธุรกิจ และพาหนะส่วนตัว   

• PHATRA YACHT LEASING (PYL):

  ให้บริการเช่าเรือแบบ Motor Yacht ทั้งในรูปแบบ Finance Lease และ Operating
  Lease   เพื่อ ท่องเที่ยว ธุรกิจ และพาหนะส่วนตัว

พร้อมกันนี้ ในส่วนของ PFL บริษัทยังมีการจัดตั้งหน่วยงานบริการเสริมที่เป็นมิติใหม่ของธุรกิจลิสซิ่ง
คือ “PL Service Center ศูนย์บริการตลอด 24 ชั่วโมง”
พร้อมช่วยเหลือทุกปัญหาที่อาจเกิดขึ้นระหว่างเดินทาง เช่น รถเสีย ประสบอุบัติเหตุ
โดยบริการแบบไม่มีวันหยุด
สร้างความอุ่นใจให้ลูกค้าของบริษัทว่าจะได้รับการดูแลเป็นอย่างดีตลอดเวลาเพียงแค่โทรศัพท์แจ้งมาที่
0-2693-2288

เครือข่ายศูนย์บริการทั่วประเทศ มาตรฐานผู้ผลิตไว้คอยบริการลูกค้ามากกว่า 500 แห่ง
ลูกค้าสามารถนำรถเข้า เช็คระยะทาง หรือซ่อมบำรุงฉุกเฉิน โดยมั่นใจได้ว่า
อะไหล่ที่ได้รับนั้นเป็นมาตรฐานเดียวกับผู้ผลิต

3.3 ความหลากหลายของรูปแบบบริการของ PFL

  การเลือกใช้รถยนต์ บริษัทมีเจ้าหน้าที่ผู้เชี่ยวชาญในด้านนี้
  คอยให้คำปรึกษาในการเลือกใช้รถยนต์ให้เหมาะกับวัตถุประสงค์ของแต่ละองค์กร

  การจัดซื้อรถยนต์ บริษัทมีการจัดหารถที่รวดเร็ว ในทุกรุ่น ทุกสี
  และให้ต้นทุนในการเช่าอย่างสมเหตุสมผล

  การจัดส่งรถยนต์ บริษัทจัดส่งให้ทุกที่ไม่ว่าจะมีเพียงไม่กี่คัน หรือหลายพันคัน

  การจดทะเบียนรถ บริษัทมีทีมงานจัดการเรื่องนี้ พร้อมจัดส่งให้ถึงที่

  การจัดหาประกันรถ บริษัทมีทีมงานคอยดูแลจัดหาประกันรถ
  เพื่อให้ทรัพยากรบุคคลของบริษัทท่านปฏิบัติหน้าที่หลักที่มีอยู่อย่างคุ้มค่า

  การซ่อมบำรุง บริษัทจะดูแลเรื่องการซ่อมบำรุงทั้งหมดที่อาจจะเกิดขึ้น
  โดยผ่านศูนย์บริการมาตรฐานผู้ผลิตทั่วประเทศ

  การจัดหารถยนต์ทดแทน เพื่อไม่ให้เวลาในการดำเนินธุรกิจของลูกค้าสูญเปล่ากับเหตุที่ไม่คาดฝัน
  เรามีรถทดแทนสำหรับทุกเหตุการณ์ต่างๆ ที่ไม่อาจใช้รถได้

3.4 กลยุทธ์การแข่งขัน

บริษัทฯ ได้เตรียมความพร้อมสำหรับการแข่งขันในทุกด้าน ทั้งการลงทุนทางเทคโนโลยี
รูปแบบการให้บริการ การขยายเครือข่าย การหมั่นอบรมฝึกฝนพนักงานอันเป็นที่มาของ “บริการ 3
มิติ” คือ มิติด้านความลึก อันได้แก่ การให้บริการที่ครบวงจร
ตั้งแต่การเลือกใช้รถยนต์ให้เหมาะกับความต้องการของลูกค้า ไปจนถึงรายละเอียดปลีกย่อย เช่น
การจดทะเบียน การประกันภัย มิติด้านความกว้าง อันได้แก่
เครือข่ายศูนย์บริการที่ครอบคลุมทั่วประเทศ และ มิติด้านเวลา อันได้แก่ การให้บริการตลอด 24
ชั่วโมง ทั้ง 365 วันใน 1 ปี ซึ่งนับว่าสร้างความแตกต่าง ได้อย่างชัดเจน
และสร้างความไว้วางใจและประโยชน์สูงสุดให้กับลูกค้า ซึ่งเชื่อมั่นได้ว่า
จะช่วยเสริมความสามารถในการแข่งขันของบริษัทให้คงอยู่ในระดับผู้นำของธุรกิจต่อไป

3.5 ภาวะอุตสาหกรรมและการแข่งขัน

ธุรกิจลิสซิ่งในประเทศไทยแบ่งลักษณะผู้ประกอบการออกได้เป็น 2 กลุ่มหลัก กล่าวคือ กลุ่มที่หนึ่ง
มุ่งเน้นให้เช่าทรัพย์สินแบบสัญญาเช่าทางการเงิน (Finance Lease) และเช่าซื้อ กลุ่มที่สอง
มุ่งเน้นการให้เช่าแบบดำเนินงาน (Operating Lease) โดยภัทรลิสซิ่ง
จัดอยู่ในกลุ่มหลังและคงฐานะผู้นำของธุรกิจแขนงนี้

เศรษฐกิจไทยในไตรมาสที่ 3 ของปี 2551 ขยายตัวร้อยละ 4.0
ชะลอตัวลงอย่างต่อเนื่องจากสองไตรมาสแรกของปี 2551 ซึ่งขยายตัวในอัตราร้อยละ 6.0
และร้อยละ 5.3 ตามลำดับ โดยเฉลี่ยสามไตรมาส เศรษฐกิจขยายตัวในอัตราร้อยละ 5.1
สำหรับในไตรมาส 3 ภาพรวมเศรษฐกิจยังมีเสถียรภาพ
แรงกดดันเงินเฟ้อลดลงตามภาวะราคาน้ำมันและราคาสินค้าโภคภัณฑ์ที่ลดลง
แต่ดุลการค้าและดุลบัญชีเดินสะพัดขาดดุลเนื่องจากการส่งออกที่ชะลอตัวลงแต่การนำเข้าเร่งตัวขึ้น
รายได้จากการท่องเที่ยวได้รับผลกระทบจากปัญหาความไม่สงบในประเทศและปัญหาเศรษฐกิจโลก
ทั้งนี้ สำนักงานคณะกรรมการพัฒนาการเศรษฐกิจและสังคมแห่งชาติ
ได้ทำการคาดการณ์อัตราการขยายตัวทางเศรษฐกิจ (GDP Growth) ตลอดทั้งปี 2551 ไว้ที่ร้อยละ
4.5 จากตัวเลขดังกล่าวแสดงให้เห็นว่าอัตราการขยายตัวทางเศรษฐกิจในช่วงไตรมาสสุดท้ายของปี
2551 มีแนวโน้มลดต่ำลงกว่าในช่วงสามไตรมาสแรก
โดยมีสาเหตุหลักมาจากการการใช้จ่ายและการลงทุนในประเทศยังขยายตัวต่ำเนื่องจากความเชื่อมั่นของผู้บริโภคและภาคธุรกิจที่ลดลง
ประกอบกับเศรษฐกิจโลกที่ยังคงอยู่ในภาวะที่เปราะบางทำให้การส่งออกมีแนวโน้มที่จะชะลอตัวต่อเนื่อง
คงมีเพียงปัจจัยบวกในเรื่องของราคาน้ำมันที่ปรับตัวลดลงและมาตรการชั่วคราวของรัฐบาลเพื่อช่วยสนับสนุนการขยายตัวทางเศรษฐกิจเท่านั้น

แม้ว่าอัตราการขยายตัวทางเศรษฐกิจของปี 2551 จะเริ่มชะลอตัวลง
แต่ยังคงจัดว่าสูงกว่าอัตราการขยายตัวทางเศรษฐกิจของปี 2550 อยู่พอสมควร
ส่งผลให้ยอดขายรถยนต์ภายในประเทศในช่วง 9 เดือนแรกของปี 2551
ปรับตัวเพิ่มขึ้นเมื่อเปรียบเทียบกับในช่วงเดียวกันของปี 2550 (ข้อมูล ณ สิ้นเดือนกันยายน 2551
ตัวเลขสรุปยอดขายรถยนต์ภายในประเทศเท่ากับ 0.46 ล้านคัน
เพิ่มขึ้นจากช่วงเดียวกันของปีก่อนหน้า ซึ่งเท่ากับ 0.45 ล้านคัน คิดเป็นร้อยละ 2.22) บริษัท
โตโยต้า มอเตอร์ ประเทศไทย จำกัด ประมาณการว่ายอดขายรถยนต์ภายในประเทศทั้งปี 2551
จะเติบโตขึ้นเป็น 0.65 ล้านคัน เพิ่มขึ้นประมาณร้อยละ 3
เมื่อเปรียบเทียบกับยอดขายรถยนต์ภายในประเทศปี 2550

ฐานะทางการเงินและผลการดำเนินงานของบริษัทที่ประกอบธุรกิจลิสซิ่ง

จากการที่สมาคมลิสซิ่งไม่ได้จัดเก็บข้อมูลของสมาชิกตั้งแต่ปี 2539
บริษัทจึงได้จัดหาข้อมูลฐานะการเงินและผลการดำเนินการเฉพาะบริษัทที่เป็นสมาชิกสมาคมลีสซิ่งไทยและเป็นบริษัทจดทะเบียนในตลาดหลักทรัพย์แห่งประเทศไทย
ดังต่อไปนี้

ฐานะการเงินและผลการดำเนินงาน ณ วันที่ 30 กันยายน 2551

  หน่วย : ล้านบาท

[TABLE]

หมายเหตุ * ปิดบัญชีสำหรับงวด 1 ปี สิ้นสุด ณ วันที่ 30 กันยายน 2551

** ปิดบัญชีสำหรับงวด 9 เดือน สิ้นสุด ณ วันที่ 30 มิถุนายน 2551

  *** ปิดบัญชีสำหรับงวด 9 เดือน สิ้นสุด ณ วันที่ 30 กันยายน 2551

ฐานะการเงินและผลการดำเนินงาน ณ วันที่ 30 กันยายน 2550

  หน่วย : ล้านบาท

[TABLE]

หมายเหตุ * ปิดบัญชีสำหรับปี สิ้นสุด ณ วันที่ 30 กันยายน 2550

  ** ปิดบัญชีสำหรับปี สิ้นสุด ณ วันที่ 31 ธันวาคม 2550

  *** มีกำไรจากรายการพิเศษ (กำไรจากการปรับโครงสร้างหนี้) จำนวน 239.03 ลบ.

  3.6 การจัดหาผลิตภัณฑ์และบริการ

แหล่งที่มาของเงินทุน

บริษัทมีนโยบายในการจัดหาแหล่งเงินทุนในอนาคต โดยมุ่งเน้นการจัดหาแหล่งเงินทุนระยะยาว
เพื่อให้สอดคล้องกับลักษณะการดำเนินธุรกิจลิสซิ่ง และจากประชุมผู้ถือหุ้นสามัญประจำปี เมื่อวันที่ 29
มกราคม 2547 ผู้ถือหุ้นได้มีมติอนุมัติการยกเลิกหุ้นกู้ที่ยังไม่ได้ออกจำหน่ายจำนวน 200 ล้านบาท
และให้บริษัทออกและเสนอขายหุ้นกู้ภายในวงเงินไม่เกิน 5,000 ล้านบาท ประเภทไม่มีหลักประกัน
อายุไม่เกิน 5 ปี เสนอขายภายในและ/หรือต่างประเทศ ให้แก่บุคคลทั่วไป
และ/หรือนักลงทุนสถาบัน ทั้งจำนวนหรือแต่บางส่วน โดยเสนอขายคราวเดียวหรือหลายคราวก็ได้
เพื่อเป็นทุนหมุนเวียน และ/หรือการจัดหาเงินทุนที่เหมาะสมและสอดคล้องกับผลการดำเนินงาน
และ/หรือการขยายธุรกิจต่อไปในอนาคต และ/หรือชำระคืนเงินกู้ โดยข้อกำหนดและเงื่อนไขต่างๆ
ให้อยู่ในดุลยพินิจของคณะกรรมการบริษัท และ/หรือ
บุคคลที่ได้รับมอบหมายจากคณะกรรมการบริษัทนั้นเพื่อให้การออกหุ้นกู้สำเร็จลุล่วงและบริษัทมีวัตถุประสงค์เพื่อเป็นการลดความเสี่ยงที่อาจเกิดขึ้นจากความผันผวนของอัตราดอกเบี้ยในท้องตลาด
และสอดคล้องกับระยะเวลาการให้เช่าทรัพย์สิน

ณ วันที่ 30 กันยายน 2551 สำหรับหุ้นกู้ที่บริษัทได้ดำเนินการออกแล้วและยังไม่ครบกำหนดไถ่ถอน
จำนวน 2,560 ล้านบาท ได้แก่ หุ้นกู้ บมจ. ภัทรลิสซิ่ง ครั้งที่ 2/2547 ครบกำหนดไถ่ถอนปี 2551
ครบกำหนดไถ่ถอนปี 2551 หุ้นกู้บริษัท ภัทรลิสซิ่ง จำกัด (มหาชน) ครั้งที่ 2/2548 ชุดที่ 2
ครบกำหนดไถ่ถอนปี พ.ศ. 2552 หุ้นกู้บริษัท ภัทรลิสซิ่ง จำกัด (มหาชน) ครั้งที่ 1/2549
ครบกำหนดไถ่ถอนปี พ.ศ. 2554 หุ้นกู้บริษัท ภัทรลิสซิ่ง จำกัด (มหาชน) ครั้งที่ 1/2550
ครบกำหนดไถ่ถอนปี พ.ศ. 2553 และหุ้นกู้บริษัท ภัทรลิสซิ่ง จำกัด (มหาชน) ครั้งที่ 2/2550
ครบกำหนดไถ่ถอนปี พ.ศ. 2553 และ หุ้นกู้บริษัท ภัทรลิสซิ่ง จำกัด (มหาชน) ครั้งที่ 1/2551
ครบกำหนดไถ่ถอน ปี พ.ศ. 2554
โดยมีวัตถุประสงค์ให้ระยะเวลาของเงินกู้ยืมมีความสอดคล้องกับอายุสินทรัพย์ที่บริษัทให้เช่าทรัพย์สิน
ทั้งยังทำให้ต้นทุนการกู้ยืมของบริษัทเป็นอัตราดอกเบี้ยคงที่
ซึ่งจะเป็นการลดความเสี่ยงที่อาจเกิดขึ้นจากความผันผวนของอัตราดอกเบี้ยในท้องตลาด

การให้เช่า (การให้เช่าทรัพย์สิน)

นโยบายการให้เช่าทรัพย์สิน

  บริษัทมีนโยบายต่าง ๆ ในการให้เช่าทรัพย์สินประเภทลิสซิ่ง ดังต่อไปนี้

1.  ผู้เช่า : บริษัทจะให้เช่าแก่ผู้เช่าที่เป็นนิติบุคคล
    โดยบริษัทจะพิจารณาคุณสมบัติของลูกค้าผู้ขอเช่า เช่น เป็นนิติบุคคลที่มีผลการดำเนินงานดี
    หรือมีโครงการที่มีความเป็นไปได้สูง ประวัติการเงินดี
    และมีความสามารถในการชำระค่าเช่าได้

2.  วัตถุประสงค์ในการเช่า : ทรัพย์สินที่จะขอเช่าจะต้องนำไปใช้ในกิจการของผู้เช่า
    โดยผู้เช่าจะต้องแจ้งวัตถุประสงค์ในการเช่าให้แก่บริษัท

3.  ทรัพย์สินที่เช่า : ทรัพย์สินที่เช่าจะต้องมีคุณสมบัติดังนี้

  • เป็นทรัพย์สินใหม่ โดยบริษัทจะพิจารณาสภาพ อายุการใช้งานและราคาที่เหมาะสม

  • มีผู้ใช้โดยแพร่หลาย และมีตลาดมือสองรองรับพอควร

  • ไม่ได้ผลิตเพื่อใช้กับผู้ใช้เฉพาะราย

  • สามารถระบุกรรมสิทธิ์การเป็นเจ้าของได้

  4. ระยะเวลาเช่า : ระยะเวลาเช่าอยู่ระหว่าง 3-5 ปี
  แล้วแต่ความเหมาะสมของประเภทและการใช้งาน

  5. เงื่อนไขก่อนการเช่า :
  การกำหนดเงื่อนไขการเช่าจะแตกต่างไปตามความเสี่ยงของแต่ละบริษัท
  ซึ่งอาจเลือกทางใดทางหนึ่งหรือหลายทางจากต่อไปนี้

  • มีบุคคลค้ำประกันการเช่า

  • วางเงินเพื่อค้ำประกันการเช่าในกรณีทรัพย์สินให้เช่ามีลักษณะพิเศษ

  • ไม่มีเงื่อนไขก่อนการเช่า

  6. เงื่อนไขเมื่อสิ้นสุดสัญญาเช่า : ในการเสนอเงื่อนไขการเช่า
  จำเป็นต้องพิจารณาถึงความเสี่ยงของทรัพย์สินที่เช่าในแง่ต่างๆ เช่น
  ความแพร่หลายของผู้ใช้ทรัพย์สินประเภทเดียวกัน แบบ รุ่น ยี่ห้อ ราคาของตลาดมือสอง
  การพัฒนาของเทคโนโลยี การล้าสมัย และลักษณะการใช้งาน เป็นต้น
  บริษัทจะพิจารณาราคาซากของทรัพย์สินที่น่าจะขายได้โดยมีความเสี่ยงไม่มากนัก
  และนำไปใช้ในการคำนวณอัตราค่าเช่า ทั้งนี้เงื่อนไขหลังการเช่าที่บริษัทเสนอให้แก่ผู้เช่า
  ขึ้นอยู่กับการคาดการณ์ความเสี่ยงของบริษัทว่ามากน้อยเพียงใดสำหรับเงื่อนไขต่างๆ
  ที่ผู้เช่าได้รับหลังสิ้นสุดอายุการเช่า ดังต่อไปนี้

  • ข้อเสนอขายหลังการเช่า (Option to Buy) :
  ผู้เช่าจะได้รับข้อเสนอขายทรัพย์สินจากบริษัทในราคาซากที่เคยกำหนดไว้ในสัญญาเช่า
  โดยผู้เช่าจะใช้สิทธิซื้อหรือไม่ก็ได้

  • คืนทรัพย์สินให้แก่ผู้ให้เช่า (No Option) :
  เมื่อสิ้นสุดสัญญาเช่าผู้เช่าจะต้องคืนทรัพย์สินที่เช่าให้แก่บริษัท

การบริหารความเสี่ยงจากการให้เช่า

บริษัทได้มีการระมัดระวังในการคัดเลือกลูกค้าโดยใช้ระบบ Sponsoring
ในการพิจารณาอนุมัติเพื่อกลั่นกรอง
เนื่องจากผู้สนับสนุนในแต่ละรายจะมีมุมมองและแนวคิดที่กว้างขวางขึ้น
ทำให้เกิดความรอบคอบมากขึ้น
ซึ่งจะสะท้อนไปถึงปริมาณของลูกหนี้มีปัญหาของบริษัทฯที่มีอยู่ในระดับที่ต่ำ

นอกจากนี้ บริษัทยังได้มีระบบการติดตามการชำระค่าเช่าของลูกค้าอย่างรัดกุม
รวมถึงได้มีการตั้งสำรองหนี้สงสัยจะสูญไว้อย่างเพียงพอ
อีกทั้งให้ความสำคัญในการติดตามและศึกษาถึงความผันผวนของภาวะเศรษฐกิจโดยรวมของโลกและของภูมิภาค
สภาวะแวดล้อม แนวโน้ม และปัจจัยที่อาจส่งผลโดยตรงต่อการทำธุรกิจของบริษัท
บริษัทจึงได้จัดตั้งหน่วยงานพัฒนาธุรกิจเพื่อศึกษา
ในเรื่องต่างๆเพื่อใช้ประกอบการตัดสินใจให้ทันท่วงที สำหรับผลกระทบที่อาจมีขึ้นต่อบริษัท

การควบคุมดูแล การอนุมัติการให้กู้ยืมและการติดตามลูกหนี้

ขั้นตอนการประกอบธุรกิจลิสซิ่งของบริษัท

บริษัทมีการแบ่งขั้นตอนในการประกอบธุรกิจลิสซิ่ง ออกเป็น 6 ขั้นตอน คือ

1.  การพิจารณาเครดิตของลูกค้า : บริษัทจะสอบถามข้อมูลความต้องการเช่าจากลูกค้า เช่น
    ทรัพย์สินที่ต้องการเช่า วัตถุประสงค์การใช้งาน ระยะเวลาการเช่า เงื่อนไขการเช่า
    เหตุผลการเลือกเช่าแบบลิสซิ่ง ซึ่งรวมถึงประวัติผลการดำเนินงาน
    ประเภทวงเงินและสถาบันการเงิน ที่ลูกค้าใช้อยู่และเอกสารต่างๆ ประกอบการพิจารณา
    ซึ่งจากข้อมูลดังกล่าว
    เจ้าหน้าที่ฝ่ายการตลาดจะพิจารณาเสนอเงื่อนไขการเช่าตามนโยบายการให้เช่าทรัพย์สินของบริษัท

2.  การขออนุมัติ : บริษัทได้ใช้ระบบผู้สนับสนุน (Sponsor System)
    ในการอนุมัติให้เช่าทรัพย์สิน ซึ่งระบบการอนุมัติดังกล่าว กลุ่มผู้สนับสนุน (Sponsor)
    ประกอบด้วยผู้บริหารระดับผู้อำนวยการฝ่ายขึ้นไป ทั้งนี้ตามขั้นตอนการอนุมัติให้เช่า
    เมื่อลูกค้าตกลงในเงื่อนไขที่บริษัทได้เสนอไปเบื้องต้นแล้ว
    หากมูลค่าค่าเช่าที่จะทำในครั้งนี้รวมกับมูลค่าค่าเช่าในสัญญาเดิมที่ยังไม่ถึงกำหนดชำระค่าเช่าไม่เกิน
    10 ล้านบาท เจ้าหน้าที่ฝ่ายการตลาดจะทำหน้าที่เสนอรายงานแก่ผู้สนับสนุน 1 ท่าน
    เพื่อรับรองความถูกต้อง
    จากนั้นผู้สนับสนุนดังกล่าวจะส่งรายงานที่รับรองความถูกต้องแล้วไปยังผู้สนับสนุนอีก 2 ท่าน
    เพื่ออนุมัติการให้เช่าทรัพย์สิน ในกรณีที่ค่าเช่ารวมดังกล่าวมากกว่า 10 ล้านบาท
    จะต้องให้กรรมการผู้จัดการเป็นผู้อนุมัติอีกขั้นหนึ่ง

3.  การทำสัญญา :
    รายงานขออนุมัติที่ได้รับอนุมัติจะถูกจัดทำเป็นสัญญาเช่าเพื่อเสนอแก่ผู้เช่าลงนาม

4.  การจัดซื้อทรัพย์สิน : เมื่อผู้เช่าลงนามในสัญญาเช่าแล้ว
    บริษัทจึงจัดซื้อทรัพย์สินตามคุณสมบัติที่ตกลงไว้
    โดยมีช่องทางการจัดซื้อผ่านผู้ขายที่บริษัทจัดหาเองหรือผู้ขายที่ผู้เช่าจัดหาให้

5.  การส่งมอบทรัพย์สิน : บริษัทจะจัดส่งทรัพย์สินให้ผู้เช่า จดทะเบียนและจัดทำประกันภัยทรัพย์สิน
    ซึ่งเป็นส่วนหนึ่งของบริการของบริษัท
    พร้อมกับดำเนินการเงื่อนไขก่อนการเช่าให้แล้วเสร็จและถือเป็นการเริ่มต้นสัญญา

6.  การสิ้นสุดสัญญาเช่า :
    เมื่อสิ้นสุดสัญญาเช่าและผู้เช่าได้ปฏิบัติตามเงื่อนไขที่ระบุในสัญญาตลอดระยะเวลาเช่าและไม่มีหนี้สินค้างชำระแก่บริษัท
    ลูกค้าจะได้รับเสนอเงื่อนไขหลังการเช่าตามที่ได้ระบุในสัญญา

นโยบายเกี่ยวกับควบคุมและติดตามลูกหนี้ค้างชำระ

บริษัทมีนโยบายควบคุมลูกหนี้ค้างชำระอย่างเข้มงวด โดยมีขั้นตอนการทวงถาม คือ

1.  กรณีที่ลูกค้าค้างชำระในระยะ 1 เดือนแรกจะติดตามโดยเจ้าหน้าที่การเงิน
    โดยออกเป็นจดหมายทวงถามหนี้สินที่ค้างชำระ

2. การค้างชำระเกิน 2 เดือน จะส่งเรื่องให้เจ้าหน้าที่เร่งรัดหนี้สินติดตามทวงหนี้
จากนั้นจะส่งเรื่องให้สำนักกฎหมายดำเนินการตามขั้นตอนทางกฎหมายต่อไป
โดยบริษัทจะดำเนินการติดตามเพื่อยึดคืนควบคู่กันไป
ในกรณีที่ได้ดำเนินการยึดคืนทรัพย์สินมาจำหน่ายและมูลค่าทรัพย์สินที่จำหน่ายได้ไม่เพียงพอกับมูลค่าความสูญเสียที่เกิดขึ้นจริง
บริษัทโดยสำนักงานกฎหมายจะดำเนินการฟ้องร้องเรียกค่าเสียหายต่อไปจนครบจำนวนตามที่ได้ระบุไว้ในสัญญา

เงินลงทุน

ในปี 2549 บริษัทได้ลงทุนในบริษัท พลัส เซ็นเตอร์ จำกัด ซึ่งเป็นบริษัทย่อยของบริษัท
โดยบริษัทเป็นผู้ถือหุ้น เป็นจำนวนเงิน 9,999,930 บาท (99.99%) ณ 30 กันยายน 2550 บริษัท
พลัส เซ็นเตอร์ จำกัด ยังไม่ได้เริ่มดำเนินธุรกิจหลัก

การจัดหาแหล่งเงินทุนหรือให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้นรายใหญ่

- ไม่มี -